Стратегија рада Народне библиотеке Смедерево (2020-2025)

Народна библиотека Смедерево је најстарија институција културе у Смедереву. Навршила је 2022. године 176 године постојања. Народна библиотека Смедерево је матична библиотека за Подунавски округ. Она корисницима у Смедереву, Смедеревској Паланци и Великој Плани обезбеђује најбржи и најквалитетнији приступ изворима знања и информација. Широким спектром услуга из домена библиотечко-информационе делатности, подједнако је доступна свима, без обзира на расу, националност, старосно доба, пол, веру, језик, економски и радни статус или образовни ниво. Библиотека има суштински значај за информисаност грађана, за њихово усавршавање и индивидуални развој, неопходна је за развој образовања, науке и културе, покретач је свеукупног развоја слободног демократског грађанског друштва.

Приоритетни циљеви Народне библиотеке Смедерево у петогодишњем периоду биће:

* набавка, обрада, чување, представљање, давање на коришћење монографских и периодичних публикација који ће одговарати броју, структури, интересовањима и потребама корисника;
* стварање што потпунијих и квалитетнијих инструмената информисања (електронских база података, библиографских прегледа и др.);
* обезбеђивање слободног приступа библиотечко-информационој грађи;
* Обогаћивање збирки библиотечко-информационом грађом за слепе и слабовиде;
* обављање матичних функција за библиотеке Подунавског округа;
* обављање послова дигитализације културног наслеђа Смедерева;
* ревитализација библиотека у месним заједницама у којима постоје потребе за коришћењем књига и у којима су обезбеђени почетни просторни и други технички услови;
* истраживачки рад на прикупљању, селекцији, обради и презентацији штампане и друге писане грађе о Смедереву;
* презентација Библиотеке и њених активности на стручним скуповима;
* стручно усавршавање и оспособљавање радника;
* издавачка делатност;
* заштита књижних фондова Библиотеке;
* очување стандарда запослених у Библиотеци као предуслова за ефикаснији и квалитетнији рад.

Културно-просветна делатност реализоваће се кроз разноврсне облике рада: представљање нових књига, трибине, предавања, разговоре о значајним књигама и темама, литерарне конкурсе, сајмове књига и изложбе библиотечке грађе. Приоритет у избору садржаја имаће:

* књижевни сусрети(представљање нових књига и разговори са ауторима);
* трибине и предавања;
* програми намењени деци и омладини (предшколци, ученици основних и средњих школа, студенти);
* изложбе књига;
* обележавање јубилеја из српске и светске културе, уметности, науке и историје;
* креативне радионице;
* литерарни конкурси.

Библиотека ће активно учествовати у припреми и реализацији свих традиционалних културних манифестација које су од интереса за Републику Србију, Подунавски округ и град Смедерево. Организоваће и друге акције са циљем популаризације културе читања:

* бесплатан упис ђака првака;
* бесплатан упис деце предшколског узраста;
* бесплатан упис деце са посебним потребама;
* бесплатан упис особа са инвалидитетом;
* акције колективног уписа;
* бесплатно коришћење интернета;
* организоване посете Библиотеци предшколаца, ученика, студената и других грађана Смедерева;
* акција набавке нових књига;
* акција *Лето уз књигу*;
* акција *Месец књиге*;
* манифестација *Читалачка значка (ширење читалачке културе ученика основних школа града Смедерева)*;
* манифестација *Сајaм поезије* (изложба песничких књига);
* манифестација *Стиховизија* (такмичење ученика средњих школа Подунавског и суседних округа у рецитовању на страним језицима).

**ЗАДОВОЉАВАЊЕ КУЛТУРНИХ ПОТРЕБА СЕЛА И РАД НА ОБНОВИ БИБЛИОТЕЧКИХ ОГРАНАКА**

Народна библиотека Смедерево основала је стационарне библиотечке огранке према Закону о библиотечко-информационој делатности и одговарајућим стандардима а у складу са усвојеним Предлогом ревитализације месних библиотека у Смедереву. Ову активност Библиотека ће наставити и у наредном периоду. Нови огранци ће се отварати у сеоским месним заједницама у којима постоје просторни услови, почетни књижни фонд и други основни технички услови, као и потребе месног становништва различитих старосних група за школском лектиром, актуелном белетристиком и стручном литературом. Потребе за библиотечком грађом које нема у огранцима, корисници могу задовољити у матичној Библиотеци, посредством књижничара или лично.

Осим постојећих библиотечких огранака (Липе, Враново, Врбовац, Михајловац, Сараорци, Лугавчина, Скобаљ, Колари, Раља, Радинац) планира се и отварање нових. Уговори које склапају месне заједнице, Скупштина града Смедерева и Библиотека, прецизно регулишу права и обавезе.

Народна библиотека Смедерево ће наставити компјутеризацију и аутоматизацију пословања у сеоским библиотечким огранцима. Културно-просветне и пропагандне активности биће видљивије, уз учешће књижевних ставаралаца и предавача из различитих области знања. У жељи да се створе што оптималнији услови за рад у библиотечким огранцима, матична библиотека ће, у сарадњи са оснивачем и локалним самоуптравама, извршити санацију простора у огранцима, где су те потребе изражене, и учествовати у набавци инвентара.

Битан сегмент развојне политике Народне библиотеке Смедерево, према смерницама у култури Министарства културе и информисања Србије, је дигитализација старе и ретке и завичајне грађе Библиотеке која је од великог значаја за истраживање, заштиту, представљање и интерпретацију културног наслеђа, као и продукцију, представљање и интерпретацију савременог стваралаштва.